**Споразум**

**између Владе Републике Србије и Владе Антигве и Барбуде**

**о узајамном укидању виза**

Влада Републике Србије и Влада Антигве и Барбуде (у даљем тексту: Уговорне стране), у жељи да ојачају пријатељство и сарадњу између Републике Србије и Антигве и Барбуде, у циљу поједностављења формалности везаних за путовање држављана Републике Србије и држављана Антигве и Барбуде, сагласили се о следећем:

**Члан 1.**

Држављани држава Уговорних страна, носиоци важећих путних исправа наведених у Анексу овог споразума, могу улазити, боравити, напустити и транзитирати преко територије земље друге Уговорне стране без визе, под условом да дужина њиховог боравка не прелази деведесет (90) дана у оквиру периода од (180) дана, као и да се за то време не запошљавају, укључујући и самозапошљавање или баве било којом другом приватном комерцијалном делатношћу.

**Члан 2.**

Држављани држава Уговорних страна, који намеравају да уђу на територију земље друге Уговорне стране на период који је дужи од (90) деведесет дана, без обзира на сврху путовања, прибавиће визу у дипломатском или конзуларном представништву земље друге Уговорне стране пре уласка на њену територију.

**Члан 3.**

Држављани држава сваке Уговорне стране, који су чланови дипломатског или конзуларног представништва, као и представници међународних организација, који се налазе на територији државе друге Уговорне стране, као и чланови њихових породица, носиоци важећих дипломатских и службених пасоша, биће ослобођени од обавезе прибављања визе за улазак, боравак, напуштање и транзитирање преко територије државе друге Уговорне стране за време трајања њиховог мандата.

**Члан 4.**

1. У случају губитка или оштећења важећих путних исправа из Анекса овог споразума за време свог боравка на територији државе друге Уговорне стране, држављани држава Уговорних страна ће одмах обавестити надлежне органе те земље који ће у том случају издати потврду којом се потврђује пријем обавештења о губитку наведених докумената.

2. Дипломатска или конзуларна представништва држава Уговорних страна ће издати лицима из става 1. овог члана важећу путну исправу за повратак у њихову земљу.

**Члан 5.**

Држављани држава Уговорних страна, носиоци важећих путних исправа наведених у Анексу овог споразума могу ући, напустити и транзитирати преко територије државе друге Уговорне стране преко граничних прелаза у складу са законима држава Уговорних страна.

**Члан 6.**

Овај споразум не ослобађа лица из члана 1. овог споразума од обавезе поштовања свих закона и прописа који су на снази на територији друге Уговорне стране за време њиховог боравка.

**Члан 7.**

Свака уговорна страна задржава право да ускрати улазак, смањи период боравка или прекине боравак на својој територији лицима из члана 1. овог споразума, која се сматрају непожељним или неприхватљивим или која угрожавају јавни ред, јавно здравље или јавну безбедност.

**Члан 8.**

1. Уговорне стране ће разменити, дипломатским путем, узорке важећих путних исправа из Анекса овог споразума најкасније тридесет (30) дана од датума потписивања овог споразума.

2. У случају увођења нових путних исправа из Анекса овог споразума или било каквих измена важећих, Уговорне стране ће одмах обавестити једна другу о томе и разменити, дипломатским путем, узорке тих путних исправа најкасније тридесет (30) дана пре њиховог ступања на снагу.

**Члан 9.**

Сви спорови између Уговорних страна који су последица тумачења или примене овог споразума решаваће се путем консултација и преговора.

**Члан 10.**

1. Свака Уговорна страна може да суспендује овај споразум у целини или делимично, из разлога јавне безбедности, заштите јавног реда или јавног здравља. О одлуци о суспензији упућује се обавештење другој Уговорној страни, дипломатским путем, најкасније четрдесет осам (48) сати пре такве суспензије.

2. Уговорна страна, која одлучи да суспендује примену овог споразума из разлога наведених у ставу 1. овог члана, обавестиће другу Уговорну страну, истим путем, о обнављању примене овог споразума.

**Члан 11.**

1. Овај споразум се закључује на неодређени период и ступа на снагу тридесетог (30) дана од датума пријема, дипломатским путем, последњег обавештења у писаној форми о томе да су Уговорне стране испуниле унутрашње процедуре неопходне за ступање на снагу овог споразума.

2. Измене овог споразума се могу вршити на основу међусобне писмене сагласности Уговорних страна. Све измене и допуне или додаци о којима су се Уговорне стране сагласиле ступају на снагу у складу са ставом 1. овог члана.

3. Свака Уговорна страна може раскинути овај споразум, тако што ће о томе обавестити другу Уговорну страну у писаној форми, дипломатским путем. У том случају, раскид ступа на снагу деведесетог (90) дана од датума пријема поменутог обавештења од стране друге Уговорне стране.

Сачињено у Вашингтону, дана 10. март 2023. године, у два оригинална примерка, сваки на српском и енглеском језику, при чему су сви текстови једнако веродостојни. У случају различитог тумачења одредби овог споразума, меродаван је текст на енглеском језику.

**За Владу Републике Србије**  **За Владу Антигве и Барбуде**

**Анекс Споразума**

**између Владе Републике Србије и Владе Антигве и Барбуде   
о узајамном укидању виза**

Списак путних исправа које се издају држављанима Републике Србије за улазак, излазак, транзит и боравак на територији Антигве и Барбуде:

* Пасош Републике Србије
* Службени пасош Републике Србије
* Дипломатски пасош Републике Србије
* Путни лист за повратак у Републику Србију (само за повратак у Републику Србију)

Списак путних исправа које се издају држављанима Антигве и Барбуде за улазак, излазак, транзит и боравак на територији Републике Србије:

* Пасош Антигве и Барбуде
* Службени пасош Антигве и Барбуде
* Дипломатски пасош Антигве и Барбуде
* Идентификациона карта поморца и поморска књижица Антигве и Барбуде
* Путни документ за повратак у Антигву и Барбуду (само за повратак у Антигву и Барбуду)